khistorydata/jeongjo-sjw-relations huggingface dataset:
정조 3년 · 목
予曰。儒賢之箚論 皇壇祀典。皆不無考據。今若依此釐改。則誠可幸矣。大體當初創設。特出於義起之禮。而至於禮樂等節。猶有所未備者。安知不有竢於後世之義乎。義養曰。聖敎誠然矣。今若一番釐正。豈不好乎。予曰。唐書宗史樂誌及大明集禮入之。
정조 3년 · 강
命再明日次對。進定於明日。
정조 3년 · 목
敎曰。再明日次對。進定於明日午後。來會事分付。
정조 3년 · 강
命大司成李衍祥重推。庶儒上疏卽速回啓。
정조 3년 · 목
敎曰。成命之下。已今幾月乎。況不卽覆啓。旣有飭敎。則歲又改。而迄無稟處之事。此亦紀綱所在。大司成李衍祥從重推考。庶儒上疏。使之卽回啓。
정조 3년 · 강
禮曹以大臣以下收議啓。
정조 3년 · 강
差下實錄郎廳趙尙鎭吳大益沈煥之嚴思憲。
정조 3년 · 목
實錄廳啓言。都廳郎廳尹弼秉。病難察任。減下。郞廳宋煥億陞資代。趙鼎鎭李謙彬外任代。以前司諫趙尙鎭。副修撰吳大益沈煥之。前正言嚴思憲差下。請使之察任。允之。
정조 3년 · 강
遞禮曹判書具允鈺。
정조 3년 · 목
敎曰。旣是劇任。且有妨於嘗藥之職。今番收議之未能詳備。亦未必由於此。藥房提調具允鈺本職禮曹判書許遞。
정조 3년 · 강
校理李度默。陳疏乞遞春秋兼銜。批下該曹稟處。
정조 3년 · 목
度默與其友壻承旨宋煥億。有春秋兼銜應避之嫌也。
정조 3년 · 강
命罪人金召史原情。審理時持入。
정조 3년 · 목
刑曹以鳴鼓罪人金召史原情啓。敎以。後日審理時持入。
정조 3년 · 강
命北部都事權煒。南部都事李周憲。拿問定罪。
정조 3년 · 목
義禁府啓言。卽接北部成册及南部牒報。則甘丁夫尹得臣之庶三寸叔大孫。以漏籍之故。初不得査出。因累次盤詰於得臣族屬。今始査得以來矣。大孫全羅道光陽縣流三千里。緣坐安置。令刑曹押送配所。逆賊緣坐。何等重大。而甘丁正法後。緣坐査出時。北部初不詳覈。成册中以得臣叔侄俱無載錄。以致大孫之至今漏落。事體萬萬寒心。當該部官請拿問定罪。允之。
정조 3년 · 강
放時囚元綮鎭。
정조 3년 · 목
義禁府啓言。元綮鎭身爲頒祿監察。全不詳察。罪不敢循例擬律。請上裁。敎以。放送。
정조 3년 · 강
正言柳孟養啓請趙靖世等削版。林濬浩拿處。賜批。
정조 3년 · 목
孟養啓言。 寧陵令趙靖世。素稱名父悖子。久爲逆孼卯育。東搶西突。如醉如狂。輿論之駭憤。有倍他人。雖以世宥之義。尙免流遠之典。而如此之䫋。不可置之縉紳。請亟汰其職。刊去仕版。廣興守李灌。少稱讀書。出入於文正公臣李縡之門。及縡文集之出也。啓禧托以校正。賺去本草。其中罪渠書牘。一竝盜拔。故諭善朴聖源等移書啓禧。推其書本。灌亦以門徒。錄名書末。及其啓禧之恐喝。不顧羞恥。割去其名。以媚啓禧。情狀叵測。至今士流無不唾罵。卽此一事。可斷其平生。請削去仕版。果川前縣監林濬浩。托以徑遞時負債。災結之幻弄䌤縫。至於八十結之多云。事之驚駭。莫此爲甚。請拿問嚴處。而邑之災結去處。令道臣各別詳覈。從速狀問。批以。趙靖世削版事。李灌削版事。林濬浩拿處事依啓。
정조 3년 · 목
夜二更。流星出柳星下。入南方天際。狀如拳。尾長二三尺許。色赤。
정조 3년 · 목
予曰。　皇壇收議。卿其見之乎。國榮曰。雖已見之。臣素昧禮學。不敢議到矣。予曰。　孝廟之宜配壇享。義理皎然矣。國榮曰。此乃禮之重者。今何可輕議乎。予曰。誠如卿言。雖難輕議。而此箇義理。則亦不可不知也。祭必有配。故祭于社。配以后稷。祭于天。配以文王。其禮自古而然矣。如不設壇而享則已矣。旣設壇而不配 孝廟。甚是欠典也。國榮曰。壇制甚狹。難列八佾。予曰。豈但此也。欲論其制之失。則言之長也。圜丘方壝。所以祭天地。而卽掃地以祭之義也。今爲 明天子而享也。其禮異乎掃地以祭。則不立廟而只設壇。旣設壇而無齋殿。已甚怪矣。有壝而無門。祭左而不右。皆不成制度。而三皇竝祭之後。又長壇袤。此亦苟艱矣。事體甚重。而儀度如此。不如不設之爲安于心也。國榮曰。九變之樂。八佾之舞。壇儀之變通。配享之當否。當俟國富民庶財用有裕。而後始可議之。不然則以今之時。何可盡力於從前未遑之儀文乎。予曰。非謂今可盡力也。特予嘗所慨歎者。故一爲卿言之耳。國榮曰。審理之意。蓋欲求生於必死之中。而八方之所顒祝者。則其在欽愼之道。不可一毫泛忽也。諸道文書。預爲入之。一一經覽後。召諸臣審理。則似好矣。予曰。今日入之。詳細覽過後。當以明日爲之矣。
정조 3년 · 목
予曰。禮曹收議見之乎。民始曰。見之矣。予曰。 皇壇祭禮。因此而有釐改。則殊可幸矣。大體樂舞之用六佾。諸侯之禮也。樂位之用判懸。大夫之制也。祀於天子。而雜用諸侯大夫之禮者。可謂彼此不及。半上落下。均之爲敬禮之不足矣。儒賢箚論。蓋出於備其不備。務歸至善之意。而苟如是。則莫重典禮。庶得以煥然一新矣。然其中或不無物力不贍之慮。是可悶矣。民始曰。我朝之崇祀三皇。乃所以不忘再造之恩。而永有辭於天下萬世者也。若其祭禮之多不如式。誠爲欠典。今若一幷釐改。則豈不好矣。而至於樂懸等制。實不無役鉅事大之慮矣。予曰然矣。
정조 3년 · 목
領議政金尙喆曰。昨以 皇壇儀事。有收議之命。而此等典禮。至重且大。有非如臣茫昧之見所敢與議。然成命之下。不敢循嘿。故蒼卒之間。略陳臆見。而惶愧則甚矣。第念因此而使莫重典禮。燦然具備。則豈非大幸乎。予曰。我東 皇壇之設。蓋倣一間芧屋之義。而凡諸典禮。多有未備者。此雖 列聖朝未遑之典。而亦有竢於後世之意也。儒賢之箚。蓋欲正其不正之禮。備其未備之儀。而其意甚好矣。左議政徐命善曰。莫重典禮。因此而一新。則誠爲盛事。而宮懸等制。如皆釐整。則不無役鉅費大之慮矣。予曰。儒賢之意。亦非必欲如是而後可也。蓋以佾舞樂懸。旣已用之。而猶不免禮不備之嘆。則寧欲備其所不備者。使典禮得以煥然。而至於至矣盡矣之意也。凡事當量力而爲之。苟有役鉅事大。不無掣肘之慮。則此亦可悶矣。予意則以爲旣緣事勢之掣礙。有難盡如禮制。則與其䌓瑣而失禮。寧欲祛其太甚。而使之簡精之爲愈。苟如此。則不害爲禮不足而敬有餘之義矣。予之所見適如此。而姑未知何如則爲好矣。尙喆曰。聖敎誠至當。以此博詢而處之好矣。
정조 3년 · 목
領議政金尙喆啓言。祭酒宋德相所啓。巫女依前收布事爲請。而有稟處之命矣。巫女本與寺婢大有異焉。況徑再昨年後。尤不可不懲其誑惑之習。今何可減其布而給其代乎。儒賢所達。實爲得當。依前施行。斷不可已矣。敎曰。左相及備堂之意何如。左議政徐命善曰。當初減布時。因寺婢而及於驛婢。因驛婢而及於巫女。一體蠲貢。固非變通之本意。況再昨以後。其在禁暴懲惡之道。尤豈容爲此類給代乎。儒賢所奏甚當。依前收布。恐不可已矣。判尹蔡濟恭曰。當初以女人之不當有身役。除給州貢。而巫布之除。仍在其中。今雖復徵。別無所妨於節目之意矣。蓋巫布。欲懲其誑惑之習。與州貢有異。朝家給代。甚無義意。依舊例徵布宜矣。司直具允鈺曰。巫女收布。實無禁抑左道之意。不可與州貢一依視之。而當初混入於蠲減者。誠甚無義。依儒賢所論。如前更徵。以除給代之弊。恐不可已矣。兵曹判書李徽之曰。巫布之收。本出於罰而禁之。則與州貢有異。如前收捧。似不可已矣。吏曹判書鄭尙淳曰。當初州貢減布之及於巫女。未免混入。依前徵布。恐無不可矣。刑曹判書鄭好仁曰。巫女收布。實不出於懲其誑惑之意。而混入於女貢蠲減。誠無義。依前收捧爲好矣。戶曹判書金華鎭曰。巫女納布。異於他州貢。減布給代。終無義意。依前徵捧。恐不可已矣。開城留守兪彥鎬曰。儒賢所奏。實爲得當。臣意亦以爲如前收布。似不可已矣。吏曹參判徐浩修曰。巫女收布。乃是禁抑左道之意。與州貢有異。儒賢所奏。誠爲得當。依前收布。恐不可已矣。承旨洪國榮曰。臣意亦與大臣諸備堂之意同矣。從之。
정조 3년 · 강
命五條薦目從速擧行。
정조 3년 · 목
領議政金尙喆啓言。向日祭酒宋德相所啓。以五條薦目。令公卿三司之臣。各薦可用之人爲請。而有稟旨之命矣。公卿卽三公九卿。而在昔此等之薦。原任大臣及備堂亦爲之。三司則只長官爲之。今亦依故例擧行乎。予詢左相。左議政徐命善曰。儲養人才。誠爲當今之急務。而何處得來別人乎。雖是見用之人。各擧所長。甄別薦進。以爲次第收用之地甚好。依故例。令大臣備堂三司長官從速擧行爲宜矣。從之。
정조 3년 · 강
命大關嶺設鎭。形便看審後設置。
정조 3년 · 목
領議政金尙喆啓言。向因同副承旨柳義養所啓。大關嶺設置鎭堡事。令道臣論理狀聞後稟處事。覆奏行會矣。卽見江原監司李亨逵狀啓。則備論設置便宜。而開春後發遣審察形便之行。旣有下敎矣。如非備堂則曾經將臣亦好。請副護軍李柱國下送。使之看審後。歸奏其設置形便。從之。
정조 3년 · 강
以曺允精爲晉州牧使。
정조 3년 · 목
領議政金尙喆啓言。晉州爲邑。素稱難治。且値災年。不可不擇送。而金川郡守曺允精。向有仰達者。此等劇邑。宜先歷試。公議亦如此。而未經府使。直陞州牧。有異常格。筵稟後始可差送。敢達矣從之。
정조 3년 · 목
吏曹判書鄭尙淳啓言。日前因儒賢陳達。以內侍敎官當罷與否。有銓曹稟處之命。而內侍敎官之有名無實。果如儒賢所達事。當依所請革罷矣。予詢大臣。領議政金尙喆曰。內侍外學訓導。 先朝旣以革罷。則敎官之有名無實。果如此。罷之誠宜矣。第今見帶之兩敎官。不可不區處。以相當職移差。恐似得宜矣。左議政徐命善曰。以外朝而訓內侍。果非嚴內外之意。當爲革罷。誠如儒臣所陳。而時任敎官。則亦不可不區處矣。從之。
정조 3년 · 강
命任譯玄商禎分揀。
정조 3년 · 목
刑曹判書鄭好仁啓言。前戶判出擧條申飭後。任譯朴道詢鄭思鈺已爲發配。玄商禎以未及交代。今始捉來矣。聞商禎昨年十二月初四日到任。同月二十七日出代。其間不過二十餘日。渠雖欲申飭。在任旣淺。則似未及爲之。恐有分揀之道。故敢達矣。敎以。當初發關。旣是混同擧行之事。玄商禎參酌可也。
정조 3년 · 강
罷濟州前牧使趙禹錫職。拿處恩津縣監申韺。
정조 3년 · 목
吏曹參判徐浩修啓言。 祀享犠牲。事體何等重大。而近來外邑封進之際。旣不擇捧。喂飬之方。亦不致意。雖以日前濟州牧使所進戊戌條加定黑牛觀之。體小如眷。瘦瘠且甚。洪州靑山等五邑兮養者。一無可取。故纔已論報春曹。竝爲退送。而前後申飭之下。奉行之若是慢忽。誠極駭然。瘦瘠之責。在於分養各邑。體小之責。在於封進邑及都會官。當該分養五邑守令。姑先從重推考。以觀來頭。至於封進官濟州牧使及都會官恩津縣監。則必承別般處分。然後可懲來後。故敢達矣。從之。封進官罷職。都會官拿處可也。
정조 3년 · 강
飭闕內呵導張傘。朝會怠慢之習。備堂坐起。
정조 3년 · 목
正言柳孟養啓言。闕內呵導及張傘。各有等威。出入時跟隨。亦有定限。而近來紀綱解弛。呵導張傘。初無等級之別。跟隨之雜亂。推此可知。似此小事。有關國綱。請嚴飭百司。犯者論以違制之律。又啓言。古人入朝。待漏趨參。而近日古規多廢。朝會百司小官。或後於大臣之赴闕次。對備堂時。追入於班成之後。朝禮不嚴。請各別嚴飭。以警怠慢之習。又啓言。備局坐起。論確廟謨。判署公牒。不宜久曠。而近來開。坐或間月爲之。或開坐而備堂不滿三員。此豈夙夜在公。盡悴王室之道乎。請頻開坐起。飭論諸堂。皆令來會。商確參決。幷從之。
정조 3년 · 강
飭三司吏屬。牌子債防口債侵漁等事。
정조 3년 · 목
正言柳孟養啓言。刑漢城府吏隸之變其舊規。自官給料者。專出於禁斷誅求。爲都民除害之意。而近日三司吏屬。不遵朝令。所謂牌子債防口債各樣等事。各別禁斷。如有現發者。自有當律。而當該堂郞。請竝勘不察之罪。敎以。甚是。以此另加嚴飭。期有實效。若此而復踵前習。則設置保民司之意安在。亦令幷宜知悉。着念擧行。
정조 3년 · 목
正言柳孟養啓言。律官之分送營閫。以其能解律文。平斷獄訟之意。而近來此輩。一從座次。專不擇送。不識法律。輕重濶狹。惟意所欲。國家三尺之寒心。莫甚於此。請各別申飭。作奸現發者嚴繩。差遣行首律官。亦爲勘罪。從之。
정조 3년 · 강
命典籍朴師爀定配。
정조 3년 · 목
正言柳孟養啓言。典籍朴師爀。曾所出入於謙賊之家。無異傔從。至今漏名於黨與之誅。已極駭然。而且聞渠是內侍之同氣云。此等鄙賊。不可暫置於衣冠之列。請朴師爀刊去仕版。遠地定配。從之。
정조 3년 · 강
命訓鍊大將具善復重推。下屬之逋。刻期收殺。
정조 3년 · 목
正言柳孟養啓言。昨夏訓局反庫之後。下屬之逋許多。尙未收殺。事極可駭。請該營大將從重推考。刻期督捧。俾絕奸隸延拖之習。從之。敎以。聞甚駭然。嚴飭該營。刻期收殺。
정조 3년 · 강
召見祭酒宋德相承旨洪國榮于誠正閣。
정조 3년 · 목
予曰。 皇壇收議多異論。卿意以爲如何。德相曰。事力雖不逮。禮意旣當然。今此收議之多有歧論。臣固莫曉其所以也。予曰。卿被禮遇而造朝。有異於科目致位者。凡百議論。可爲矜式。而至於　皇壇事。尤係春秋大義。則今觀收議。非但無可否。反有譏笑之意。此亦關世道之一端。當此等之時。卿不可不自重。使世人小知有名義也。國榮曰。朝廷之上。若財賦政注。各有主者。而至於禮文。則非林下讀書之人。何以決其疑乎。近來世道澆漓。不知名義。莫能尊儒。故今於收議。帶得不槪之意。又多傅會之說。臣甚慨然也。予曰。人而不知義。則天下無可爲之事。雖以漢賊之曹操。猶知名義之可畏。而近來凶逆輩出。綱紀解弛。皆由於大義之不明。而至若輕視儒賢。亦莫非名義之弁髦。寧不寒心。卿以宿德方任世道之責。不可徒尙寬假。正宜汲汲於規正風俗矣。以兩程言之。明道之和風甘雨。瑞日祥雲。非不美矣。而後之學者。當法伊川之嚴正峻切。以勵末俗也。卿之造朝以後。所陳者皆名義。而非卿之言。乃先正之言也。非先正之言。乃古聖之訓。則孰敢不信從乎。此予所以勸卿以稍加嚴正振勵。使時人有所畏憚者也。德相曰。聖敎及此。臣當服膺是期。予曰。收議盡見之乎。德相曰。惟左相送示故見之。其他皆未及得見。而略聞其槪。則皆歸之於無中生有之科。其中蔡濟恭收議。尤多礙眼云矣。予曰。收議在此。卿其見之。卿作一世之蓍龜。豈可受輕侮乎。德相見收議訖。予出示兩賢傳心錄。命國榮讀奏御製序。德相曰。今觀御製。辭嚴義正。一字一句。皆可爲萬世法程矣。予曰。此册卽四篇。而其中朱文。卽先正所抄也。卿亦知之乎。國榮曰。若有餘本。則賜儒賢好矣。予曰。只有此一本。未盡校讎而正其訛誤。徐當以一本賜之矣。德相曰。此册若刊布。則其爲世道之補。誠不小矣。予曰。今之世道。將何由而挽回乎。國榮曰。此非一朝一夕所可變而化之者也。雖以賢關事言之。齋任自罰之習。無可禁之道。況其又有大於此者乎。予曰。庶流序齒之許與不許。大司成尙不回啓。豈不可駭乎。國榮曰。此非大司成之罪也。齋生輩沮戲而然也。德相曰。士習實無奈何矣。予曰。卿乃儒賢。館學之事。何不自任乎。須思所以丕變之策也。德相曰。臣職忝師儒。與聞賢關不爲無據。而不但不爲信服。易有譏詆之患。故不得爲相關之計矣。予曰。豈有是理。卿其勉之。今日已晚。從近更當召矣。
정조 3년 · 강
御熙政堂。行夕講。知經筵黃景源。特進官徐有隣。經筵官宋德相承旨李義弼。玉堂李度默吳大益。假注書徐鼎修記事。金勉柱鄭東浚。
정조 3년 · 목
講論語。○予曰。皇壇典禮釐正事誠好矣。顧今夷狄亂夏。四海腥膻。惟此一隅東方。崇祀 三皇。使春秋大義不絕如綫者。此誠我 聖祖義起之禮。而可有辭於天下萬世者也。然祀享典禮。多有未曉者。蓋繁則太繁。簡則太簡。可謂彼此不及。半上落下。此不可不一番損益。務歸至當。而事係莫重。姑此泯嘿矣。卿今箚論。俱有考據。詢於中外。亦無異議。自此以後。 皇壇祭禮。庶免未備之歎矣。議者或以爲樂章字句。不無掣礙之端。宮懸物力。亦有未贍之患云。此則姑未知何以爲可也。然此不必一朝盡改。則姑先就其儀節之大違式處。而略加刪改。似或無妨歟。卿意則以爲何如。德相曰。聖敎誠然矣。莫重典禮。旣欲釐改。則所當博詢爛商。期於至善。豈可於一朝一夕之間。草草議斷乎。至若就其一二事。而先爲釐正。則亦甚便好矣。予曰。少間當復召見於便殿矣。
정조 3년 · 강
有政。吏曹判書鄭尙淳。參判徐浩修參議李義翊。兵曹判書李徽之。參判徐有慶進。
정조 3년 · 목
以金熤爲大司憲。呂善亨爲司諫。權噵爲禮曹判書。韓光會爲工曹判書。鄭昌老爲 永禧殿參奉。朴宗敬爲 孝陵參奉。兪漢寬爲 宣陵參奉。昌老以下初仕也。徐侃修爲金浦郡守。洪樂春爲副總管。李仁秀爲慶尙左水使。
정조 3년 · 강
命大臣刑曹堂上持審理文案。明日午後來待。
정조 3년 · 강
遣承旨。詣 社稷奉審摘奸。
정조 3년 · 강
命會寧開市已畢。撰出回咨。轉致北京。
정조 3년 · 목
備邊司啓言。會寧開市。旣已完畢。令承文院撰出回咨。別定騎撥。下送于義州府。使之傳給鳳城將處。請以爲轉送北京。允之。
정조 3년 · 목
敎曰。臺言雖甚張皇。卿何引義之過當乎。昨欲敦勉。而滾擾未果矣。卿之所叨之職。大官也。臺臣之因微事。而以噴★(口+簿)之說。侵困備至。全無敬大臣之意。予固爲朝廷嗟歎之不暇。則卿又於何自輕其官。而若是處義乎。挽卿行之是急。姑未長語。玆遣史官。略諭予至意。卿其念此。卽止已發之行。以尊堂陛。以重體貌事。卽令史官傳諭于右議政。仍傳命召。
정조 3년 · 강
祭酒宋德相疏辭祿俸歲饌。賜批。
정조 3년 · 목
疏略曰。臣之造朝。條已二十餘日。絲毫無補。恩數徒侈。前後米肉之饋品。無非出常之渥。而臣怵義含榮。雖不得不冒受。然中心惶愧。有不勝言。先臣曾於 孝　顯　肅三朝。祗受廩典。力辭常祿。 三聖朝輒皆許之。以安其心。臣雖不敢比擬於先臣。而殿下以 三聖已行之例。特施於微臣。亦豈非盛德美事耶。至於昨日歲饌之命。尤是誤恩。而其中半百之金。乃是不貲之物。當此歲荒民飢之時。出而補賑。如臣先祖所以告我 聖祖者。則可活幾箇窮民。而今乃猥施於百無一用之殘劣如臣者。豈非萬萬失當者乎。歲饌祿俸。幷令收還。批以。昨於入侍。已聞卿奏。卿章又如此。亦以先正古例爲言。豈不體諒。所辭幷依允。仍命遣史官傳諭。
정조 3년 · 강
判下兵曹　宗廟展謁。 景慕宮展拜時。軍兵磨鍊草記。
정조 3년 · 목
因該曹草記。敎以。訓鍊都監隨駕。禁御兩營留陣。留陣軍兵。騎兵各二番。步兵各二哨磨鍊。
정조 3년 · 강
遣承旨。詣 宗廟景慕宮。奉審摘奸。
정조 3년 · 목
國榮曰。夜間聖候若何。日氣稍寒。寢睡之節。不至有損否。予曰。今夜偶然失睡。而無甚所損矣。國榮曰。寒溫不適。甚可悶矣。
정조 3년 · 강
召見大臣以下于熙政堂。領議政金尙喆。左議政徐命善。刑曹判書鄭好仁。參判李性源。參議李在學。
정조 3년 · 목
予命右承旨徐有防曰。入侍承旨單抄件。何不持入乎。承旨柳義養曰。刑曹初不修來。故未得持入矣。予曰。該曹之不爲修入。極爲駭然。刑曹堂上從重推考。命在學讀奏慶尙道啓本。予曰。仁同獄事如。其所施杖與受杖。旣爲分明。則有何可疑之端乎。且其執杖奴成乭。姑未現捉之前。則聖涵猝不可徑先酌放矣。刑參旣徑本道道臣。此獄顚末。想必詳知。卿意則以爲何如耶。性源曰。金聖涵本來土豪。則其爲打殺。的實無疑矣。承旨洪國榮曰。以此文案觀之。其爲首犯。別無可疑矣。予曰。泗川金成重獄事。本事旣出於戲劇。傷處又不甚明白。道臣參酌之論。儘有意見矣。卿等之意何如。尙喆等曰。原其本情。則似非成獄之事矣。予曰。然矣。有防讀奏慶尙道啓本。予曰。尙州韓月尙獄事。刑參想必詳知。卿意以爲何如。性源曰。以其傷處見之。殺人之凶慘。未有如此者。且看證諸人。明白納招。則其爲正犯。的實無疑。此則更無可論矣。予曰。然矣。敎以。依回啓施行。予曰。永川金海龍獄事。雖不無些少疑端。而亦不可輕易酌處者矣。尙喆曰。其所手犯。旣甚狼藉。則道臣及本曹之請加同推。期於輸款者。誠是矣。予曰。淸道金丁彥。昌寧裴用才等獄事。看證明白。傷處狼藉。則償命之律。更無可疑矣。卿等之意何如。尙喆曰。此等獄事。別無可疑矣。敎以。依允。有防讀奏咸鏡道啓本。予曰。咸興金守天獄事。以前後文案及道啓曹讞視之。別無疑晦處。卿等之意何如。尙喆命善曰。本事至微。傷處不明。當此審恤之日。似宜有參恕之道矣。國榮曰。覆檢三檢。而猶不得傷處。至於四檢。則其有疑端可知。且屍親與正犯。俱是常漢同類之人。則必無勢力誘脅之事。而以其私和一節觀之。其非故犯必殺之意。尤可知矣。予曰。卿等之言誠然矣。在學讀奏全羅道啓本。予曰。南原金禮孫獄事。傷處旣不分明。實因亦未的實。則本道該曹之請從惟輕之典者。不無所據。卿等之意何如。尙喆等曰。以其文案觀之。恐不必以此成獄矣。予曰。覆檢官雲峰前縣監李★(叙/土)之。當初檢狀。旣已差誤。臨遞論報欲爲分疏者。殊極慌亂。其在重獄體之道。此則不可無罪矣。命善曰。殺獄何等至重。從輕。惟意低昂者。殊甚駭然矣。國榮曰。若此不已。則有關後弊矣。予曰。長興李夢龍獄事。亦不無疑端矣。尙喆曰。原其情跡。似與故犯者有異矣。予曰。刑官之意何如。好仁性源曰。道臣惟輕之論。誠得當矣。予曰。全州金龍釆獄事。道臣從輕之論。不無所據。而母子之一時致命。亦甚重難。此則不可輕易酌處矣。卿等之意何如。命善曰。本曹從重之論。亦有所見矣。予曰。光州李尙連。和順金尙淳。鎭安吳時燁等獄事。屍帳俱甚明白。看證亦皆的實。此則別無可論矣。尙喆曰。然矣。
정조 3년 · 강
命單抄册子。待獄案規式。知委八道。
정조 3년 · 목
刑曹判書鄭好仁啓言。今此審理之命。實出於我聖上惻怛欽恤之至意。凡在臣隣。孰不欽頌。而八道審理。挽近以來始有之盛擧。故臣曹擧行。多有未盡者。入侍承旨單抄件。未及待令。雖以諸道獄案言之。詳略不同。規式各異。不可不一番定式。出擧條申飭矣。此後審理時。御覽單抄册子。入侍承旨大臣單抄件。皆自本曹淨書。以待獄案規式。自臣曹書出一通。請知委八道。從之。
정조 3년 · 강
判下諸道殺獄案。
정조 3년 · 목
敎曰。慶尙道仁同府囚推罪人金聖涵。本曹覆奏之語。儘有意見。依回啓施行。泗川縣金成重。道啓曺讞。俱甚得當。以次律酌處。又敎曰。論以獄情。參以屍情。不無可恕之端。參覈官及道臣之審理結語。本曹議啓。俱甚明白。咸鏡道咸興府囚推罪人金守天。以次律酌處。又敎曰。全羅道南原府囚推罪人金禮孫。參以情法。宜從惟輕之典。以次律酌處。至於覆檢官雲峰前縣監李★(叙/土)之。檢狀實因。始旣違格疊錄。而臨遞分疏。可謂欲巧反拙。殺獄體段。何等至重。渠敢於數年之間。惟意傅死傅生。殊極慌亂。拿問定罪。長興府囚推罪人李夢龍。觀此文案。惟輕之論。旣有所據。以次律酌處。全州府囚推罪人金龍釆。道啓則從輕。曹啓則從重。輕重之論。各有所見。當此審恤之日。合從輕之論。償命法。亦是生道殺人之義。則有不可輕易酌處。覆啓中母子幷命之說。可見難愼之意。依回啓施行。其餘錄啓罪人。亦依本曹覆啓施行。
정조 3년 · 강
命刑曹堂上持審理文案。明朝更爲入侍。榻敎也。
정조 3년 · 강
拿處醴泉前郡守鄭東藎。
정조 3년 · 목
領議政金尙喆啓言。醴泉前郡守鄭東藎。雖以他罪先已發配。居官不法之罪狀。旣有御史之狀論。不可不嚴覈。請令該府拿處。從之。
정조 3년 · 강
王大妃殿進御二錢重人蔘粟米飮一貼。命煎入。榻敎也。
정조 3년 · 강
惠慶宮進御三錢重人蔘粟米飮一貼。命煎入。榻敎也。
정조 3년 · 강
社稷祈穀大祭受押單子。命親押。
정조 3년 · 강
詣 太廟展拜。仍詣 景慕宮展拜。
정조 3년 · 목
具翼善冠袞龍袍。乘輿出明政門。降輿乘輦出弘化門。至 太廟洞口。降輦乘輿入齋室。改具冕服。詣版位行禮詣。陞詣 廟內奉審。仍詣 永寧殿展拜。還入齋室。改具翼善冠袞龍袍。乘輿出 廟門。降輿乘輦入齋室。改具遠遊冠絳紗袍。詣 版位行禮。陞詣　殿門展奉。還入齋室。改具翼善冠袞龍袍。乘輿出 殿門。至紅箭門外。降輿乘輦。詣 景慕宮洞口。降輦乘輿入齋室。改具冕服詣 版位行禮訖陞詣 殿內奉審還入齋室改具翼善冠袞龍袍。乘輿出 殿門入弘化門。由永淸門還內。
정조 3년 · 강
宗廟典祀廳頹圮修改。望 廟樓小池。命疏導。
정조 3년 · 목
宗廟提調洪國榮啓言。 廟內典祀廳。非但柱簷傾仄。每當祭物排設之時。亦甚不潔。臣俄已躬審。則有可以因舊修葺。以爲稍廣其制之道。且犧牲宰殺廳墻頹圮。雜人時或從此攔入。此亦不可不修築。幷令戶曹待解凍後請修改。從之。又啓言望廟樓前小池。在 英宗朝初年疏導。而遂廢不濬者。亦云多年署。則以物力之苟艱。迄此未焉。此亦請分付戶兵曹。以爲從近疏導。從之。
정조 3년 · 강
以徐命善爲 宗廟都提調。
정조 3년 · 목
敎曰。歲首展謁。本署無都提擧。　册寶亦有奉審者。右相所帶本署都提調勉副。左相爲。　宗廟都提擧。
정조 3년 · 강
注書朴師默。以右議政鄭弘淳附奏啓。
정조 3년 · 목
書啓以爲。臣奉聖敎。馳往傳諭于右議政鄭弘淳處。則以爲。無狀賤臣。罪在罔赦。求死不得。逬伏鄕廬。鈇鉞之降。伏地以俟。不意史官傳宣聖旨。慰諭備至。不覺感泣。臣行已無狀。旣滔懲貪之律。疏涉分疏。又犯慢上之罪。律以邦憲。金木猶輕。虛辱聖恩。尤增戰慄。情悰危蹙。數行附奏。亦未敢張皇。惟望遄伏王章。以嚴國體云矣。
정조 3년 · 강
正言韓晩裕避嫌乞遞。賜批許之。
정조 3년 · 목
避嫌略曰。臣之誠信不足見孚。言議不足取重。不合於是職。臣固自知。相臣之輕視臣言。全事掩諱。已足爲淸朝之羞。而謂之凌篾者。無乃過乎。噫烟茶雖係微物。而斤數至於二百。則如此饋遺。前所未聞。當初之苟囑該堂。號令廛人拔去法府現捉之物。可見其不有國法。惟貨是貴而猶屬簠簋不餙者之例。態固不足深責。而臣言雖不畏。職乃臺閣。彼相雖不自重。位是具瞻。事端旣發。則固當屛蟄胥命。引罪首實。而乃反恬不知愧。自爲之事。諉之不知。已査之案。請以更究。身爲大臣。力抗公議。其何以張四維而飭百僚乎。臣初非欲彈相臣始末。猶且置之。臺風之不古。朝綱之不尊。莫不由臣而然矣。其何敢一刻晏然於臺次乎。乞降處分。批以。依啓。
정조 3년 · 강
領府事李溵陳箚請罪。賜批。
정조 3년 · 목
箚略曰。臣之一疾。今已經歲。 廟宮展禮。 社壇祈年。親勞玉趾。百僚奔走而陪扈之班。末由自力。闕禮罪大。亟降威罰。批以。卿懇。一時無妄。自可勿藥。卿其安心勿辭。益加善攝焉。仍命遣史官傳諭。
정조 3년 · 강
詣宣政殿。親押 社稷祈穀祭 香祝。
정조 3년 · 강
惠慶宮進服三錢重人蔘粟米飮一貼。命煎入。榻敎也。
정조 3년 · 강
行應製科次于誠正閣。
정조 3년 · 목
敎曰。藝文提學牌招。應製科次。又敎曰。科次入侍時。諸承旨同爲入侍。
정조 3년 · 강
命白綿紙。見樣草注紙入之。
정조 3년 · 목
敎曰。白綿紙四百卷。見樣草注紙四十卷。草注紙一百卷入之。
정조 3년 · 강
正言李殷模避嫌乞遞。賜批許之。
정조 3년 · 목
避嫌略曰。事在目下。聽聞甚駭。草草一語。略擧其實不宜究竟當着時相。早晩顚沛。跂足而俟。果然僚臺處置出。而臣之所料。不幸有中矣。噫。近日草事。成一證案。彼僚臺亦有耳目。萬無不見聞之理。而猶且曰過實。其果別般明知而然耶。旣知其過實。則何不曰某事過實。某言過實。眞的說去。駁臣妄言之罪。而今乃以過實擧職等語。雙條幷貫。拖東指西。隱暎★(艹/欺)弄。惟意譏嘲。以至於强置立科而極矣。未知僚臺爲相臣地耶。爲臺閣地耶。情能所在。令人代羞。至於畿田嶺木。臣非不知運營牟利之一一備論。而以古人已甚之戒。不欲索言。微發言端。則僚臺於此。謂人可欺。而謂之過實歟。此是幾年之所經營。一世之所喧傳者。僚臺雖欲獨爲之掩覆。得乎。臣之數行論啓。竊自附於懲貪汚裨淸明之意。而初旣見輕於相臣今又被斥於僚臺何可一刻晏然於臺次乎。請命遞斥臣職。批以。依啓。
정조 3년 · 강
詣 社稷齋宿。
정조 3년 · 목
具遠遊冠絳紗袍。乘輿出協陽門。降輿乘輦出敦化門。至社稷門外。降輦乘輿入。至北神門。詣壇上奉審。省器省牲訖。詣大次親押香祝訖。乘輿入齋室。
정조 3년 · 강
行 社稷祈穀大祭。
정조 3년 · 목
時至。具冕服乘輿出齋室。至北神門外。降輿入西神門就版位。行四拜禮。詣盥洗位盥手。詣 社壇陞自北階。詣 神位前。三上香奠幣。次詣后土氏神位前。上香奠幣。。次詣 國稷神位前。上香奠幣。降復位。捧俎官奉牲匣以入。薦俎官以次跪奠。行各位行禮如儀。禮畢出西神門。過北神門外。乘輿入齋室。具遠遊冠絳紗袍。乘輿出齋室。至　社稷門外。降輿乘輦入敦化門。至協陽門。降輦乘輿還內。
정조 3년 · 강
惠慶宮進服三錢重仁蔘粟米飮一貼。命煎入。榻敎也。
정조 3년 · 강
遞戶曹參判洪樂春。
정조 3년 · 목
因初度呈辭。敎以許遞。
정조 3년 · 강
命百官朝參。十六日爲之。
정조 3년 · 목
兵曹啓言。今正月初五日。仁政門百官朝參。　社稷祈穀大祭動駕相値。以何日定行乎。敎以。十六日爲之。
정조 3년 · 강
命明日朝講爲之。此後經筵稟。依例入之。
정조 3년 · 목
敎曰。明日朝講爲之。儒賢近已病差。日候亦將解凍。此後經筵稟。依例入之。
정조 3년 · 강
諸承旨持公事。入侍于誠正閣。
정조 3년 · 강
命右議政鄭弘淳命召。更爲傳授。
정조 3년 · 목
政院啓言。卽者右議政鄭弘淳。又使祿事來納命召。何以爲之。敎以。遣史官更爲傳授。
정조 3년 · 강
命幼學尹翊東相當職調用。
정조 3년 · 목
敎曰。已自起居註時。知其純勤服勞亦多矣。每欲下敎而未果。日前筵中旣有提敎者。幼學尹翊東相職調用。
정조 3년 · 강
有政。吏曹判書鄭尙淳。參判徐浩修進。
정조 3년 · 목
以李義弼爲承旨。安廷玹尹得孚爲正言。李儒慶爲修撰。具允鈺爲工曹判書。徐有慶爲兵曹參判。蔡濟恭李徽之爲知經筵。鄭昌聖爲同義禁。趙鎭憲爲金浦郡守。尹翊東爲假監役。初仕也。
정조 3년 · 목
敎曰。人日泮製。明當設行。藝文提學。待明朝牌招。
정조 3년 · 강
成均館以捲堂儒生所懷啓。
정조 3년 · 목
本館啓言。居齋儒生等有捲堂之擧。臣聞馳往。招集儒生。問其捲堂之由。則所懷以爲。臣等於今日朝食堂時。儒生來會者。至於百四十人。最下二榜。初不入堂。額數猶復過百。故以榜之久近。年之多小。較量區別。使之出堂。則出堂之際。年多者以榜後而出。榜先者以年少而出。次第出去。反縮額數。故兩班首勸入其當入者。則互相推讓。終不肯更入。在堂諸生。亦以爲。當入之人旣不能同參。則義有所不安。各自引去。遂至齊去之境。臣等忝居首善之地。奉承節目。亦旣有年。而每當溢額計數之際。或升堂而旋出。或在門而不入。又從而下吏屈指枚數。去者無聊。留者難安。黽勉苟且。愧赦恒切矣。至于今日。有此空堂之擧。極知惶悚。而初旣引義而出堂。則其在廉隅。不敢更入。縮伏齋舍。恭俟譴罰云。臣以 聖廟空堂。事體極爲未安之意。縷縷開諭。多般勸入。終不回聽。何以爲之。敎以。朝家之定制。卽申明舊典。且此舊典。卽 先王朝成憲。向者考見當初節目。則伊時亦就元額外加增者也。此乃申明也。諸生何若是乎。卽爲勸入草記。
정조 3년 · 강
改差旌義縣監金佐天。
정조 3년 · 목
佐天以親年呈狀。吏曹啓請改差也。
정조 3년 · 강
命李徽之敍用。仍任兵判。
정조 3년 · 목
敎曰。堂啓旣請譴罷。則不可以事在無妄。有所持難。雖命依施。俾伸廉防。而闕門不開。元非傳語遲滯之故。則是守宮承旨之不職也。況所坐旣甚微細。亦不可以此輕遞司馬重任。前判書李徽之敍用。仍任兵曹判書。
정조 3년 · 강
命和順翁主和協翁主房免稅出稅。待下敎。
정조 3년 · 목
戶曹啓言。和順翁主房和協翁主房。今爲舊宮。時存免稅之數。依法典祭位條二百結外。今年爲始。幷爲出稅上納之意。請分付各道。敎以。更待下敎擧行。
정조 3년 · 목
敎曰。擧條措語。與駕前奏語。有相左處。事涉如何。當該玉堂從重推考。
정조 3년 · 강
罷江華留守李福源職。
정조 3년 · 목
敎曰。獄囚逃躱。守土之臣。亦有應勘之律。則況特敎捧結案罪人之白晝自刺乎。罪人之情理絕悖姑勿論。其在該府擧行之道。焉敢若是疏漏。致有此弊乎。此亦紀綱所關。不可以勿待罪之意循例回諭。江華留守李福源罷職。
정조 3년 · 목
禮曹啓言。 社稷署大門東挾門銷鑰破傷自開。本署官員不報本曹。事極可駭。其銷鑰卽速改備。當該郞廳。不可無論罪。何以爲之。敎以。拿處。
정조 3년 · 강
命擊錚人許★(氵+敬)。令道臣明覈啓聞。
정조 3년 · 목
刑曹啓言。許★(氵+敬)擎錚成龍錫殺獄供辭。請上裁。敎以。當初龍錫之傅生。雖出於欽恤之意。而大抵婢夫元無不償命之律。已自最初行査之時。起疑于中。亦已提敎於龍錫酌處之判付矣。到今許★(氵+敬)之供如此。不可不更加詳査處之。卽令道臣親執明覈。出意見論理啓聞。
정조 3년 · 강
王大妃殿進御人蔘順氣散五貼。命煎入。榻敎也。
정조 3년 · 강
御煕政堂。行朝講。領事徐命善。特進官洪樂性。同經筵李普行。承旨洪國榮。玉堂沈豊之李儒慶。掌令柳雲羽。正言尹得孚。注書李兢淵。史官金勉桂李信祐。
정조 3년 · 목
敎曰。同副承旨持此書題。與藝文提學偕往泮宮。儒生試取以來。○以擬人皇氏群臣賀人生於寅爲表題。
정조 3년 · 목
予曰。時刻甚急。而能於限前。自作自書。可謂實才矣。仍命析榜。予曰。壯元李福潤。卽乙未罷榜中人乎。承旨洪國榮曰。然矣。予曰。乙未榜中人。不無玉石俱焚之歎矣。洪文泳向已及第。李福潤今又居首。事非偶然矣。○敎曰。人日製居首生員李福潤。聞是乙未榜中人。此等人之混罷。在國法固然。而亦可謂玉石俱焚。予嘗矜之。今適居首。事當依近例。直赴會試。而人七製有特敎。則賜第。旣載大典。特爲直赴殿試。之次進士崔光泰。直赴會試。
정조 3년 · 강
戶曹判書金華鎭陳疏辭職。賜例批。
정조 3년 · 강
戶曹參判宋德相上疏辭職。賜批。
정조 3년 · 목
疏略曰。度支佐貳之命。不勝罔措。臣之一出。專由分義是懼。若使臣出入經筵。固所自願。而至於縻以官職。責以奔走。非臣所堪。亟遞臣職。批以。職是閒局。豈庸過辭。今日朝講卿未入參。殊甚悵歎。卿其念予至意。斯速肅命。仍登講席。是予區區之望也。仍命遣史官傳諭。
정조 3년 · 강
校理李度默副修撰南鶴聞聯疏自引。徑出。賜批。
정조 3년 · 목
聯疏略曰。駕前進對之際。旣甚倉卒。諸僚迭奏之語。未能詳記。騎曹堂郞傡論於擧措之中。奏語違錯。旣入於紸纊之下。臣等昏謬之罪。何敢以薄勘爲幸。不思所以自引乎。乞遞臣職。批以。爾等勿辭察職。
정조 3년 · 강
大司憲吳載純。陳疏自引乞遞。仍懲討。賜批。
정조 3년 · 목
疏略曰。臣卽頃日伏閤時玉署之長也。忱誠淺薄未伸沐浴之大義。不善周旋。自抵釁戾之山積。其後憲臣之疏。論斥三司之失。臣之不職之罪。於是益著。臣身之負犯如此。臺斥之峻發如彼。而且以。臣差下實錄纂修之任。豈如臣鹵莾滅裂者者所可濫廁也哉。亟削臣本兼之任。今日三司之啓。無非自犯王章。罪在必討。上下相持。經年閱時。國綱不振。國法莫伸。乞允三司之請。日昨諫臣之啓。固欠相敬之風。而以大臣自處之義言之。則宜卽屛伏引咎。以俟査事之究竟。今以草草一箚。徒事分疏。臣竊爲之慨然也。批以。首言懲討之義。予有商量者。尾陳事。疏啓遣辭。殊欠相敬之風云者。誠如卿言。若於大臣處義之曰以草草。固未知其然也。卿其勿辭。從速行公。
정조 3년 · 강
持平李䕫以母病陳疏乞遞。批許救護。
정조 3년 · 강
玉堂聯疏自列。賜批。副應敎鄭志儉。校理金憙。副校理洪明浩沈念祖。
정조 3년 · 목
聯疏略曰。臣等俄者重推之命有不勝惶懍者。其本事做錯之始末。已陳於僚員之疏。而秦達之辭。擧條之語。有此相左之失。致勤嚴敎。莫非臣等昏謬顚錯之罪。天牌之下。隨詣闕下。短章自列。乞降威罰。批以。爾等勿辭察職。
정조 3년 · 강
兵曹判書李徽之上疏自引。賜批。
정조 3년 · 목
疏略曰。昨以傳語軍事。堂啓請譴。得蒙恩罷。曾不經宿。旋降溫音。爵秩依舊。眷注如新。臣固當張皇出肅。而其於人言何。乞許遞賜。批以。卿其勿辭察任。
정조 3년 · 강
命分養馬有頉現告。特爲蕩滌。
정조 3년 · 목
司僕寺啓言。今年分養馬有頉。營邑現告成册。今始齊到。而係是宥旨前事。似不當循例施罰。何以爲之。敎以。昨年處分時。旣有明年決不饒貸之敎。則當如法勘論。而又曰赦令不可不信。則營邑之不爲警愓。雖甚駭然。亦非勿揀赦典者。今年特爲蕩滌。
정조 3년 · 강
重推掌令柳雲羽。
정조 3년 · 목
玉堂沈豊之啓言。掌令柳雲羽傳啓之際。旣有誤讀之失。物故已停啓之罪。又爲傳啓。請從重推考。從之。
정조 3년 · 강
遣承旨。詣 宗廟永寧殿奉審摘奸。
정조 3년 · 강
王大妃殿進御順氣散今姑停止。蔘香膏命製入。榻敎也。
정조 3년 · 강
命再明日次對進定於明日。
정조 3년 · 목
敎曰。只晝講。再明日次對。進定於明日。又敎曰。明日晝講時刻差晩。次對午後來會事分付。
정조 3년 · 강
以李鏡衡爲江華留守。備薦也。
정조 3년 · 목
敎曰。江華留守催促謝恩。使之來待。○予曰。卿久在近密。今當出外。殊甚悵然。鎭衡曰。聖敎及此。不勝惶感矣。予曰。地近官閒。似勝於監司矣。鎭衡曰。素稱閒局。誠感幸矣。
정조 3년 · 강
命闕門開閉標信定式。
정조 3년 · 목
承旨鄭民始啓言。經宿動駕時。如有闕門開閉之事。則標信宣傳官。自門隙傳標信于守宮宣傳官。使之祗受于兵曹都總府云。且聞古例。則兵曹都總府堂上。從門隙祗受。而廢却不行云。此後宣傳官持標信來到闕門外。則兵曹總府守宮堂上出去。從門隙祗受。而通于政院。則留院承旨。啓請慈旨。以爲開門。如値陵行。則守宮大將。使從事官一體從門隙祗受似好矣。敎以。依此定式。
정조 3년 · 목
敎曰。卿何過自退讓。至此之甚歟。言者之專事詆呵。不念奠體者。予實爲怪也。假使卿有大失着。則居臺地者。論之評之。何所不可。而今也反是。初啓所論。一微細事。而末稍葛藤。不免噴薄逞憤之嫌。予所以重爲之慨惜者。非但爲卿之地然也。輕侮大臣。若是無難者。未之前聞也。卿之深引固辭。予雖不以爲非。而若其控免之不足。至於出郭。出郭之不足。又至於尋鄕者。不已太過乎。命召之傳而復納。史官之返而又往。亦有國體之屑越者。此則卿所深諒處也。卿其安心。祗受命召。卽爲入城事。遣史官傳諭。
정조 3년 · 강
諭戶曹參判宋德相。
정조 3년 · 목
敎曰。昨批已悉予小子之意矣。意謂卿想已體諒。而今朝拜辭。又不出肅。虛徐之極。無以爲諭。且今經筵在明。待卿造朝之心。實不能已已。卿其念予至意。勿復辭巽於本職。明日講席。亦爲入參事。遣史官傳諭。
정조 3년 · 강
遞承旨蔡弘履。以沈念祖代之。
정조 3년 · 목
敎曰。在外承旨許遞。新除授承旨。待下批牌招。
정조 3년 · 강
玉堂聯箚。請掌令柳雲羽。正言尹得孚罷削。賜批。校理金憙。副修撰南鶴聞。
정조 3년 · 목
聯箚略曰。沐浴請討。何等大義。而祗傳古紙。識者之所竊歎久矣。況於入侍之前。初不照檢。傳啓之際。亦多做錯。至以物故已停啓之罪人。依舊混請。臣等謂掌令柳雲羽。施以譴削之典。且以諫院處置言之。憲臣之失。旣非尋常做錯。則乃敢不少商量。直請出仕。正言尹得孚。亦施譴罷之典。批以。所請依施。
정조 3년 · 목
敎曰。歲初當爲展拜。以連爲勞軍爲悶。尙未遑矣。明日適値殿座。懸題後當展拜 奉審矣。以此知悉。又敎曰。自崇範門詣 奉室。以此知悉。
정조 3년 · 강
御宣政殿。行晝講及次對。召見下直守令差使員。仍行夕講。知事蔡濟恭。特進官徐浩修。經筵官宋德相。參贊官徐有防。玉堂金憙南鶴聞。記事官李兢淵金勉柱李信祐。假注書朴師默。宗臣凝善君爔。副護軍鄭汝曾。特進官鄭尙淳。同知李普行。經筵官宋德相。參贊官洪國榮。玉堂金憙南鶴聞。
정조 3년 · 목
講論語。○領議政金尙喆曰。向來右相遭彈屛出。而其箚子。則臣等亦勸而爲之。不勝惶悚矣。予曰。予方以此事欲論卿等矣。大臣有不是處。則臺諫之論列。有何不可。而至於今番事。則臺臣豈不知本事之屬於大臣。而直以懲貪等說容易言之。且避嫌辭意。專事噴薄。不顧事體。此何道理乎。予於大臣。雖以箚子之有欠體貌。不無慨惜。而至於臺臣。則不可不處分矣。尙喆啓言。聖敎誠然矣。雖曰大臣。旣有罪犯。則臺臣之論列。何所不可。而此則初以微事。漸至葛藤。至於大臣與鄕漢。同爲現告之境。自古大臣所遭何限。而豈有如今番者乎。臣等亦覺羞愧矣。予曰。右相將何以去就乎。尙喆曰。去就一節。更無可論矣。知敦寧洪樂純曰。臣於昨年。待罪度支時。取見御營廳鑄錢文書。則大利專歸於下。公貨罄渴於上。御營兩次鑄錢。其所乾沒。殆盡無餘。而其時監色輩。則不可不一一査問。各別重繩矣。予曰。雖極痛駭。而事在旣往。姑勿出擧條。只載於筵話。予曰。歲後欲爲展拜於 皇壇。而連有事故。尙未果焉。明日適値殿座。仍欲展拜。而卿則異於他人。展拜時入來好矣。德相曰。聖敎至此。不勝惶感。謹當依聖敎入來矣。知敦寧洪樂純曰。濟用監遺在中。下吏之偸食者。合爲萬餘兩之多。故捉送秋曹。使之照律嚴治。而該曹旋卽收贖放送。若此不已。則下吏偸竊之習。事甚可悶矣。予曰。秋曹事誠駭然矣。
정조 3년 · 강
命諸道今春廵操停止。
정조 3년 · 목
領議政金尙喆啓言。平安兵使金相玉黃海兵使李應爀狀啓。俱以爲今春廵操。令廟堂稟旨分付矣。兩西亦難免災年。而詰戒政與他道尤異。況海西之不行操久矣。此兩道使之擧行。恐似得宜。予詢將臣。御營大將李國賢曰。誥戎之政。國之重事。而闕西則昨春其難巡操。今春其宜巡操。海西一體擧行。恐似得宜。禁衛大將洪國榮曰。誥戎之政。非不重也。而昨年兩西未免告歉。懷保之政。在所當先。臣意則姑待今年稟旨擧行。似無妨矣。敎以。誥戎雖是重事。懷保尤所當先。今番兩西。雖不設賑。此時決難動民。姑爲停操。尙喆啓言。南兵使李達秀狀啓。三甲左右營春操。南各營所屬邑鎭依例聚點事。令廟堂稟旨分付矣。以北道民事之可悶。北兵營已令停操。而南兵營巡操。道臣亦方請停。請一體姑停。從之。尙喆啓言。江原監司李亨逵狀啓。以爲。今春合操。當依定式擧行。而如此災年。累千兵馬之裹糧遠赴。誠極可悶。何以爲之乎。勸別武都試依例設行爲辭矣。本道亦有設賑之邑。此時民事。不可不念。今年春操。姑令停止。勸別武都試。依例擧行事。請分付。從之。尙喆啓言。統制使李敬懋狀啓。以爲。兩南舟師春操。合設於本營前洋。已有定式。今年春操設行當否事。慶尙左兵使白東俊狀啓。以爲。道內各鎭束伍軍兵明春習操。及營將巡點等事。慶尙右兵使尹僖東狀啓。以爲。今春習操及營將節制使巡點一款。令廟堂稟旨事。洪忠兵使李鼎炳狀啓。以爲。今春習操。巡歷與各鎭營將巡點事。令廟堂稟旨分付矣。統營與三南。丙申秋操後更未設行。詰戎之政。雖甚可悶。方當設賑之時。民事不可不念。統營合操。嶺南左右兵營。洪忠兵營習操。營將巡點。幷令姑停。湖南一路。亦不可獨令擧行。一體停止之意。幷爲分付。恐似得宜矣。從之。尙喆啓言。守禦使洪樂性狀啓。以爲。本廳屬三營束伍及左右部牙兵。今春合操。何以爲之事。總戎使金孝大狀啓。以爲。坡州長湍今春輪操。何以爲之事。開城留守兪彥鎬狀啓。以爲。本營軍兵今春習操事。江華留守李福源狀啓。以爲。本營軍兵及所屬四營軍兵。今春合操設行當否。令廟堂稟旨事。畿內諸邑。旣多設賑之處。此時行操。民事可悶。守禦廳之合操。總戎廳之輪操。松都江都之春操。似難設行。幷宜姑停矣。尙喆啓言。京畿水使洪秀輔狀啓。以爲。畿湖兩道舟師。往來合設。已有定式。故海西舟師來到臣營前洋。當爲合操。而今春兩道舟師合操設行事。永宗防禦使李仁秀請操狀啓。雖未及啓下。備局謄報。則已到付矣。畿內陸操。旣命姑停。兩營水操。勢亦雖行。一體幷停。恐似得宜矣。幷從之。
정조 3년 · 강
命諸道官門聚點。嚴飭擧行。
정조 3년 · 목
領議政金尙喆啓言。諸道停操之時。官門聚點。自是應行之例。此若着實爲之。則軍兵之逃故。可以充定。戎器之抛廢。亦可以修擧。雖未行一道之操。亦足行一邑之操。毋循文具。俾有實效之意。請分付道帥臣。使之嚴飭擧行。從之。
정조 3년 · 강
命凡係役民之事。一切痛禁。
정조 3년 · 목
領議政金尙喆啓言。歲首勸農之綸音。丁寧懇惻。社壇祈年之親行。尤是爲民重農之意。凡爲按道之臣。守土之官。敢不彈竭奉行。而不擾民三字。最爲烹鮮之要道。爲先嚴飭諸道。除非大闕農利修築堤堰者外。凡係役民之事。一切痛禁。如是申飭之外。或有守令之因事現發者。則難免論責。請以此分付。從之。
정조 3년 · 강
罷刑曹判書鄭好仁職。
정조 3년 · 목
左議政徐命善啓言。濟用監提調所奏幻弄文書。偸竊貢價之下吏。論其罪犯。何等深重。而秋曹之收贖放送。萬萬駭然。當該堂上。請施以譴罷之典。從之。
정조 3년 · 목
左議政徐命善啓言。預買之弊。不一其端。翌年再翌年。至于五年十年。買貢價不足。又及於倉屬情債。故貢物受價之時。皆爲各軍門所取去。市上無一斛米出賣者。市直之騰踊。未必不由於此。請大加廛革。從之。
정조 3년 · 목
戶曹判書金華鎭啓言。因禮曹啓下關　永禧殿第五室祭享物種。　延祐宮　義列宮祭需。配享功臣祭物加定事。自太常報來。故取考文書。則該寺元貢中所餘米。幾爲四百餘石。而 儲慶宮　昭顯墓　愍懷墓祭需中。當減之數。亦爲一百六十餘石。元貢餘米及所減祭需之米。足可推移進排。已與該寺提調有所相議。請加定一款置之。從之。
정조 3년 · 강
命金重瑞絕島定配。
정조 3년 · 목
知敦寧洪樂純啓言。江界京主人金重瑞。以大奸之人。十數年憑藉貿蔘。長在江界。以輕價預給於蔘戶輩。雖未及官納。而重瑞則潛相與受。仍爲都賈。故近來江蔘之絕貴。專由於此。究其情狀。萬萬痛惡。今者重瑞所受蔘錢萬餘兩。混入於蕩減中。此則不可還徵。而其前後罪狀。令該曹各別嚴繩。請絕島定配。從之。
정조 3년 · 강
命諸道堤堰申飭修治。
정조 3년 · 목
同經筵李普行啓言。農政最重。在於堤堰。故每當歲初。筵稟申飭。不啻嚴明而諸道各邑。視以文具。全不着意。所謂堤堰。在在湮廢。今若以不役民有所申飭。則外邑不體朝家爲民重農之意。必將藉此而稱頉。幷與堤堰而不爲致力易矣。臣意以爲。另加申飭。凡係修治堤堰之事。則勿以爲拘之意。請分付諸道。從之。
정조 3년 · 강
飭捉虎不實之弊。
정조 3년 · 목
副司直柳戇啓言。近來虎患特甚。傷人囕人。無日無之。誠爲驚慘。自備局發關嚴飭捉虎。且捉虎狀啓。道帥臣從近亦無循例擧行之事。蓋以其捉虎者不必受賞。者多非自捉。慮其虛實相蒙。因仍而不敢爲也。捉者得厚價。賞者費重直。捉虎之人。必多盡力阱獵。虎必多斃。若其已納之虎皮。復容巧於日後更納之弊。不可不嚴防。自本曹捧皮時。頭骨及前兩掌。中半斫去。卽地破碎。使不得更容巧僞。則似爲防奸之道。以此嚴飭擧行似好矣。從之。敎以。至於破斫之請。予則以爲虛實之相蒙。惟在該曹之臣。守法奉公之如何耳。
정조 3년 · 강
命製述官成大中從重勘處。
정조 3년 · 목
承旨鄭民始啓言。槐院適有咨文撰出之擧。而製述官成大中受由下鄕。終不上來云。故使之從速還仕矣。過限不來。已極寒心。宜有別般警責之道。故敢達矣。敎以。令攸司從重勘處。
정조 3년 · 강
永寧殿司令具昌瑞。命拿問。
정조 3년 · 목
持平宋樂啓言。　永寧殿春享大祭。第九室初獻後。殿司令具昌瑞剪燭之際。爲祭服袖所礙。至於覆酌之境。事極驚駭。殿司令具昌瑞。請拿問定罪。從之。
정조 3년 · 강
命富商貯穀牟利者。嚴加飭勵。
정조 3년 · 목
校理金憙啓言。京城內外富商輩。積貯米穀。待其極貴。以售十倍之利。且京城士大夫家間。多買取貢物。潛自牟利者。米穀之漸貴。未必不由於此。請嚴飭勵。敎以。所奏俱是。依爲之。
정조 3년 · 강
重推刑曹判書鄭好仁。左捕將李邦一。右捕將李國賢。
정조 3년 · 목
校理金憙啓言。昨冬有一朝官留接泮村。半夜之間。被人戕殺。被死者雖是遐土之人。名旣在於朝籍。則朝官之暗地被殺。前所未聞。元犯之至今未獲。所係非細。臣謂該曹堂上及左右捕將重推。更加嚴飭。期於捉得。斷不可已也。從之。
정조 3년 · 강
命察訪吳道鈺島配。
정조 3년 · 목
修撰南䳽聞啓言。今番倭學處分。極爲嚴正。孰不欽仰。大抵此輩之擅弄公貨。專事牟利之習。其來久矣。其中罪惡之最甚。而爲牟利之窩主者。卽前察訪吳道鈺也。渠曾爲完營幕裨。首尾十餘年。營庫錢貨。開門爛用。鉤贏弋利。湖南之民。至今欲食其肉。且渠得罪於 先朝。至 命嚴刑島配。配所卽楸子島也。而乃敢潛囑道臣。初不赴謪。未久蒙宥而歸。擧世之所共聞也。如許奸惡罪魁。豈容倖逭。臣謂吳道鈺亟令該府另加嚴刑。必於其前日所配之島。勿限年定配。從之。
정조 3년 · 목
修撰南䳽聞啓言。使行時譯員之數。終涉太多。且其中能言語通事情者。絕無而僅有。臣意則以爲減去其數。另擇能言了事者入送。允合事宜。而雖以士子科試言之。一自聖上申嚴科制之後。不學者初絕入場之意。獨於譯學。則不問象舌之能否。一從燕行之次第。苟充員額。奸弊百出。至於探察事情。酬接言語。則漫然不省。此等譯舌。果將焉用哉。臣謂更詢廟堂之臣。自今年爲始。無論節使與別行。譯員額數。漸次減損。且宜申飭譯員提擧及漢學兼官。淸漢譯諸員。以時課試。必擇其有才能言者。充額以送。則可見成效矣。從之。
정조 3년 · 강
遣承旨詣太學。今日夕食堂到記收取。
정조 3년 · 강
命明日春到記時處所。以仁政殿爲之。
정조 3년 · 강
遞藝文提學洪國榮。
정조 3년 · 목
敎曰。都承旨前席陳懇。非止一再。都承旨兼帶藝文提學。今姑許遞。
정조 3년 · 목
以李泰永爲副校理。趙時俊爲同義禁。金熤爲同成均。宋重鉉爲旌義縣監。洪明浩爲掌令。柳孟養爲正言。
정조 3년 · 강
注書朴思默。以右議政鄭弘淳附奏啓。
정조 3년 · 목
書啓以爲。臣奉聖敎。馳往傳諭于果川右議政鄭弘淳所住處。則以爲。臣踪地窮蹙。五情悸懍。三事重任。豈滓穢賤臣所可一日虛帶。而陳章祈免。唐突是懼。不意史官臨宣聖諭。責之以過讓。誨之以深諒。自不覺聲淚交逬。臣旣被貪汚之目。重陷欺罔之罪。從古以來。曷嘗有名以大臣而僇辱如臣者乎。重入修門。此生無路。辜恩慢命。合被重誅。命召之旋納。國體之猥屑。分義之惶悶。臣豈敢不知。而負罪賤臣。一時權奉。亦係國綱。又不免袛納。尤增戰恐云矣。
정조 3년 · 강
命未下直守令。因公上來者。明日辭朝。
정조 3년 · 목
敎曰。此時賑事方殷。未下直守令。皆令明日辭朝。守令之因公因私上來者。明日催促不送後草記。
정조 3년 · 강
命行首宣傳官削職。
정조 3년 · 목
敎曰。宣傳官番事。萬萬駭然。當該宣傳官。從當處分。行首宣傳官。爲先削職。
정조 3년 · 강
命兵曹判書李徽之。正郞柳孟養敍用。
정조 3년 · 목
敎曰。三昨日譴罷兵曹堂郞敍用。
정조 3년 · 강
命明日到記時。殿庭設布帳。訓禁兩營。分半爲之。榻敎也。削前正言李殷模職。
정조 3년 · 목
敎曰。立殿陛之間。與宰相相可否者。卽臺臣也。是以語及乘輿。天子猶動色者。以言之是也。職之重也。優容臺閣。固爲美事。而如有非情之言。肆憤之說。未嘗以臺閣而不寘于辟焉。此乃明好惡也。近因臺臣之論相臣事。予有慨然于中者。噫。大臣總百僚理庶務。等位截然。苟非大罪過。不敢容易侵斥者。非爲大臣也。所以尊朝廷也。臺臣之初以微細之事。直請懲貪之典。臺臣果不知屬於大臣而發此乎。且屢於避辭。專事噴薄。如貪財等語。猶歸沒把捉。而反賞等說。可謂無餘地矣。從古論大臣者。雖有許多題目。而未有若是其澎湃拶逼者矣。噫。今日大臣。待之若是其輕蔑。則朝廷之不尊。推可知矣。予宜自反。奚暇責備於臺臣。而此不嚴處。堂陛之壞。未必不由於此。前正言李殷模削職。
정조 3년 · 강
詣 元陵。行酌獻禮。
정조 3년 · 목
具戎服。乘輿出協陽門。至仁政殿門外。降輿乘轎。出敦化門至興仁之門外。○敎曰。駕轎馬步品全不成樣。極爲駭然。轎馬更爲待令事分付。承旨鄭民始曰。御乘轎馬。不善待令。事極駭然。司僕僉正宋載德。請爲先記過。予曰。依爲之。○至遞馬。所降轎乘馬至晝停所降馬入次。○敎曰。京畿監司與各務差使員。還宮時晝停所待令。○至 元陵洞口下馬所下馬。乘輿入齋室。少頃。具翼善冠黲袍。乘輿詣 元陵紅箭門外。降輿。入就位。四拜。仍詣陵上。欠詣丁字閣碑閣奉審訖。詣盥洗位盥洗。入就位。四拜。詣 神座前三上者。執酌獻酌。大祝讀祝訖。降復位。亞獻官終獻官行禮如儀訖。行四拜禮。仍詣望燎位。大祝奉祝燎於坎。詣辭 陵位。四拜。還至紅箭門外。乘輿詣 健元陵。降輿。入就位。四拜。仍詣 陵上。次詣丁字閣碑閣奉審訖。乘輿詣 穆陵。降輿。入就位。四拜。仍詣 陵上。次詣丁字閣碑閣奉審訖。乘輿還齋室。少頃。具戎服。乘輿。至降輿所降輿。乘馬。○敎曰。自 陵洞口至興仁之門捧上言。○至晝停所。下馬入幄次。○敎曰。京畿監司與各務差使員入侍。予曰。今番 陵幸。無民邑貽弊之事乎。京畿監司鄭一祥曰。別無弊端矣。予曰。守今進前。予曰。各邑進排之際。不至民間貽弊乎。廣州府尹李明中等曰。白朝家有儲置米會減之例。故初無民人貽弊矣。予曰。目今春窮方甚。麥登尙遠。節屋殘民。能不至流離損瘠之患否。明中等曰。麥農有豐登之望。故民情賴此晏然。而亦無損瘠之患矣。予曰。守令中如有所懷。皆爲陳達也。楊州牧使嚴璹曰。本州之弊。軍丁爲甚。而本州以守禦廳管下。名係守禦軍者。皆免戶役。以此有田土有根著之民。謀避戶役。擧皆投屬守禦廳。前守禦使時。屢次論報請罷。而諉以行之已久。終不聽施。且各宮房置得柴場。則山直或至十餘名。或定屢十名。統而計之。亦至數百名。宮房每稱判下公事。而事係宮房。不得文移往復。其間虛實眞僞。無以詳知。此亦可悶。故仰達矣。予曰。守廳事。在所當革之事。分付該廳。速除此弊後狀聞。宮房事。本道臣旣承筵敎。亦爲査實狀聞。俾有蘇弊之擧也。予謂一祥曰。宮房山直事。極涉無謂。卿其各別査覈。趁卽登聞。以爲釐革之地也。予曰。他守令中亦有所懷。次第陳達也。明中等曰。別無所懷矣。○出幄次。乘轎至興仁之門。○敎曰。武藝別監以傳命事。乘走馬入去矣。禁軍別將。則於陣前結縛拘留云。聞甚驚駭。使之詳問委折。則以其乘馬突陣之故。至於拘縛云。事之駭妄。莫此爲甚。莫重奉命。焉敢肆然拘縛。致使傳命至於許久遲滯乎。若曰。未知其奉命云爾。則此亦大不成說矣。武藝別監旣乘走馬。則其奉命可知。設或有未信之端。亦何不卽先稟聞以待處分。而徑自結縛乎。且傳命之時急與否。有未可知。則尤何敢過時拘留。使之無限稽滯乎。龍虎營軍校中。結縛別監者。爲先自中營一竝拿致。究問其委折也。民始曰。禁軍別將事。極爲駭妄矣。予曰。此則大關紀律。不可尋常處之矣。仍敎曰。禁軍別將具以謙拿入。敎曰。奉命何等重大。而身爲武將。焉敢肆然拘縛。無少顧憚乎。以謙曰。臣初未知其奉命而然矣。敎曰。若非傳命。則武藝別監豈乘走馬乎。親問之下。一辭漫漶尤。極放恣矣。仍命決棍三度後拿出。駕至敦化門外。敎曰。今夜弛禁。○入敦化門。至協陽門外降轎。乘輿還內。
정조 3년 · 강
分遣承旨詣 顯陵崇陵徽陵惠陵。奉審以來。駕敎也。
정조 3년 · 강
推兵曹判書李徽之。駕敎也。
정조 3년 · 목
敎曰。侍衛旣命待令於 穆陵前路。則不善擧行。若是亂雜。事甚駭然矣。兵曹判書李徽之推考。
정조 3년 · 강
命今日記過人幷蕩滌。
정조 3년 · 강
命翌日問安勿爲之。
정조 3년 · 목
敎曰。侵夜還宮。明日朝廷以下翌日問安勿爲之。
정조 3년 · 강
惠慶宮進服一錢重人蔘粟米飮命。一貼煎入。榻敎也。
정조 3년 · 목
國榮曰。勞攘餘聖體若何。予曰。一樣而昨日以駕轎往來。故別無所損矣。予曰。昨日禁軍別將事。萬萬駭然矣。國榮曰。誠極駭然。而似是冲駿所致矣。予曰。昨日記過者。一竝分揀。而司僕馬之不善調習。誠可駭也國榮曰。昨日事極爲驚駭矣。予曰。統制。誰可爲之乎。國榮曰。姑未知何人可合。而近來亞將乏人。誠悶矣。予曰。刑判之就理。已至多日矣。國榮曰。正卿之多日滯囚。可悶也。
정조 3년 · 강
召見承旨徐有防于誠正閤。
정조 3년 · 목
予曰。傳命別監結縛委折。自兵曹究問於龍虎營校卒後。當卽草記。而尙無皁白。何也。注書出問於該營敎鍊官也。假注書徐鼎修出來。問於敎鍊官。還入曰。問於敎鍊官。則以闕下待令之故。未得詳知云矣。予曰。名以敎鍊官。每當下詢。輒曰不知者。極爲駭然矣。予曰。龍虎營待令敎鍊官。令攸司科治。
정조 3년 · 강
汰禁軍別將具以謙。
정조 3년 · 목
敎曰。近來國綱。可謂寒心。以昨日具以謙事言之。萬萬駭然云者。猶屬慰藉之語。然此由於冲駿之致。苟欲深罪。其律如何。禁軍別將具以謙汰去。此後亞將望。姑勿備擬。以待其人。事之成就事。分付各營及兵曹。
정조 3년 · 강
命在囚諸人捧供以聞。
정조 3년 · 목
敎曰。今日禁府開坐。在囚諸人捧供以聞。
정조 3년 · 강
命刑曹判書鄭好仁削職放送。
정조 3년 · 목
敎曰。正卿捧供。有特敎然後乃可擧行。而就理多日。特從輕典。刑曹判書鄭好仁削職放送。
정조 3년 · 강
命李國賢嚴問捧供。
정조 3년 · 목
敎曰。刑判則猶以區別之意。付之無知妄作。雖已處分。至於李國賢事。今日若有國法。其可乍囚旋放乎。且事理不輕。不可尋常捧供。今日開坐時。嚴問口招。別白捧供以聞。
정조 3년 · 강
以李漢昌爲禁軍別將。口傳也。
정조 3년 · 강
以徐有大爲統制使。備薦也。
정조 3년 · 강
命今番 陵幸守僕及軍施賞。
정조 3년 · 목
敎曰。今番 陵幸時。 健元陵穆陵元陵守僕及軍。 元陵親祭時事知守僕亦考例施賞事。分付該曹。
정조 3년 · 강
戶曹參判宋德相從縣道陳疏辭職。賜批。
정조 3년 · 목
疏略曰。臣於嚮者。妄論 皇壇禮樂。此實出於盡皇朝崇報之道。而及夫諸臣收議。或有依違之論。文以藉重之見。隱暎糢糊。使人莫知其故。臣言果不可。則直斥之可也。又何其太欠別白也。無乃以臣忝在徵招之列。不欲傷聖明買骨之盛意。只以不平之意帶得於言外而然耶。苟然則又何其疲劣也。爲殿下朝廷風習。不能無慨惜者也。且聞 文廟大享之日。多有欠敬云。俱係駭異驚怪之事也。安有士習如此而國能爲國者乎。臣不敢以職事自居。言其責則乃師儒也。將事之班。月講之會。雖以病故未克進參。而其不能矯變之罪。亦無所逃矣。惟亟遞諸任焉。且向進袖箚。留作燕閒之覽。施諸事爲之間者也。從今以後。倘有一二事採取。臣雖退處田野。如有榮幸矣。批以。以予淺薄之誠禮。致卿于朝。世道之責。講學之益。專靠於卿。眞所謂一言契合。庶幾有爲者也。卿之乞解本兼。何其過也。至於朝廷風習。士子道理。皆是予自反歉愧處。卿則何有。所辭云云。亦何不諒小子冀望責成之心。而有此縷縷之語耶。從近入處京第。以補不逮。以濟時艱焉。向日卿袖箚。機務之暇。不厭看回。無非爲治之大本要務也。予雖寡昧。豈不留意以副卿憂國愛君之誠也。仍命遣史官傳諭。
정조 3년 · 강
命朴興良等分輕重處之。
정조 3년 · 목
兵曹啓言。武藝別監結縛委折及將校軍兵中逃躱與否嚴査。則其中朴興良因別將令。結縛別監。尹慶得扶執別監而許集李大元。以待年軍充數隨去矣。果爲逃隱。不可無從重科治。其餘各人。似無更問之端。何以爲之。敎以。竝分輕重處之。
정조 3년 · 강
惠慶宮進服一錢重人蔘粟米飮。命一貼煎入。榻敎也。
정조 3년 · 강
召見承旨洪國榮于誠正閤。
정조 3년 · 목
予曰。李漢昌入於統制使之望。其履歷可合乎。國榮曰。資歷可合云矣。予曰。李漢泰何如。國榮曰。爲人可用矣。予曰。履歷何如。國榮曰。已經總管矣。予命讀刑曹公事。國榮曰。捕廳所囚巫女。使之從速決放好矣。予曰。從當下敎矣。國榮曰。慶尙監司狀請加分。而嶺南民事。一時爲急。使之草記稟處好矣。予曰。將下敎矣。
정조 3년 · 강
命不正名色軍。令廟堂稟處。